記前身
作者：滕岑
朝代：宋

paragraphs: 廣智紹興初，有僧清首坐。
頗亦有禪學，非但嚴經課。
吾祖知其人，尊之如達磨。
延歸羞香飯，間亦閑相過。
祖時年已老，無孫繼耕播。
耿耿常在念，不敢與人言。
此僧偶聞之，使之禱佛前。
且云韶國師，道場在玉泉。
凡人求男女，如觀音應緣。
祖遂相約往，此僧遽欣然。
是夕僧坐逝，有偈人共傳。
祖即焚香拜，前諾師豈負。
靈魄决不昧，請與師同去。
祖如師在日，拱手侍行步。
既至即影響，幡脚轉不住。
已而得吉卜，有孫生歲暮。
人云所生孫，即是師前身。
往來無處驗，虛實何足論。
識者聞之笑，愚者以爲真。
可憐滕氏子，一生命窮薄。
晚逃儒事佛，兩皆無所覺。
若果是此僧，無乃行路錯。
聊復成此詩，一任人貶駮。